ΓΡΑΠΤΗ ΕΡΩΤΗΣΗ E-2726/97 υποβολή: Johanna Maij-Weggen (PPE) προς την Επιτροπή (1η Σεπτεμβρίου 1997)

Θέμα: Αγορά στον τομέα του ρυζιού (Indica και Japonica)

Διαθέτει η Επιτροπή πρόσφατα στατιστικά στοιχεία σχετικά με την κοινοτική παραγωγή, κατανάλωση και πώληση ρυζιού Indica και Japonica; Μπορεί να συνοψίσει την όλη κατάσταση της αγοράς ρυζιού Indica και Japonica κατά τα τελευταία τρία χρόνια (1995, 1996-1997);

Μπορεί η Επιτροπή να παράσχει αναλυτικά στοιχεία για τη συνολική κοινοτική παραγωγή και τις τυχόν ελλείψεις σε ρύζι Indica, και να συγκρίνει τα στοιχεία αυτά με τις εισαγωγές από υπερπόντιες χώρες και εδάφη (ΥΧΕ), κράτη ΑΚΕ και τρίτες χώρες κατά τα τελευταία τρία χρόνια (1995, 1996-1997);

Πώς εξηγεί η Επιτροπή το γεγονός ότι, παρά την έλλειψη ρυζιού Indica στην Κοινότητα, το ρύζι αυτού του τύπου διατίθεται στην παρέμβαση; Πώς δικαιολογεί η Επιτροπή την προτίμηση για ρύζι Indica από τις ΥΧΕ, μολονότι η τιμή του είναι υψηλότερη από αυτήν του ρυζιού που παράγεται στην Κοινότητα;

Μπορεί η Επιτροπή να εξηγήσει με ποιόν τρόπο οι ΥΧΕ θα μπορούσαν να προκαλέσουν διατάραξη της αγοράς ρυζιού Japonica, εφόσον δεν εξάγουν ρύζι Japonica αλλά αποκλειστικά ρύζι Indica στην Ένωση; Ποιά θεωρεί η Επιτροπή ως βασική αιτία της κρίσης στην αγορά ρυζιού Japonica;

Μπορεί να εξηγήσει η Επιτροπή γιατί προσεγγίζει το όλο θέμα της αγοράς ρυζιού σαν να επρόκειτο για ενιαία αγορά, την στιγμή κατά την οποία υπάρχουν διαφορετικοί τύποι ρυζιού (μεταξύ των οποίων οι τύποι Indica και Japonica) που δεν αλληλοκαλύπτονται; Μπορεί να εξηγήσει γιατί στη προσέγγισή της αντιμετωπίζει συνολικά όλους τους τύπους ρυζιού και τους θεωρεί έναν και μόνο, δίδοντας έτσι την εντύπωση ότι πρωτίστως οι ΥΧΕ ευθύνονται για την κρίση στην ευρωπαϊκή αγορά ρυζιού, παρά το γεγονός ότι οι ΥΧΕ εξάγουν μόνον ρύζι Indica του οποίου υπάρχει έλλειψη στην Κοινότητα;

Ποιές παραχωρήσεις σχετικά με το ρύζι έχει χορηγήσει η Επιτροπή τα τελευταί τρία χρόνια σε τρίτες χώρες (πλην ΥΧΕ και ΑΚΕ) και γιατί δεν γίνεται διάκριση μεταξύ Indica και Japonica, δεδομένων των πλεονασμάτων ρυζιού Japonica στην αγορά της Ένωσης; Προτίθεται η Επιτροπή να χορηγήσει και νέες παραχωρήσεις σε τρίτες χώρες; Για ποιό λόγο και υπό ποιούς όρους;

Aπάντηση του κ. Fischler εξ ονόματος της Επιτροπής (27 Οκτωβρίου 1997)

Η Κοινότητα διαθέτει πλεόνασμα σε ρύζι japonica με μέσο ποσοστό αυτάρκειας περίπου 120 % μεταξύ 1988 και 1996. Η ικανότητα ιδίας προμήθειας σε ρύζι indica αυξήθηκε από 46 % σε 63 % μεταξύ 1995/1996 και 1996/1997 συνεπεία του τέλους της ξηρασίας στην Ισπανία και στην Πορτογαλία.

Η εν λόγω αύξηση συνδυάζεται με σημαντική αύξηση των εισαγωγών ρυζιού indica καταγωγής των υπερπόντιων χωρών και εδαφών (ΥΧΕ): περίπου από 200.000 τόνους ισοδύναμου λευκασμένου ρυζιού το 1995 σε 270.000 το 1996, γεγονός που αντιπροσωπεύει 41 % των συνολικών εισαγωγών ρυζιού indica στην Κοινότητα. Οι Ηνωμένες Πολιτείες είναι ο δεύτερος εξαγωγέας ρυζιού indica στην Κοινότητα με όγκο εισαγωγών σαφώς κατώτερο, ο οποίος αντιστοιχεί στο 27 % των συνολικών εισαγωγών. Οι εισαγωγές της εν λόγω καταγωγής δεν απολαύουν τους προτιμησιακούς όρους που χορηγούνται στις ΥΧΕ. Οι εισαγωγές ρυζιού καταγωγής των χωρών της Αφρικής, της Καραϊβικής και του Ειρηνικού (ΑΚΕ) ήταν περιθωριακές (13.000 τόνοι ισοδύναμου λευκασμένου ρυζιού το 1995 και 4.500 τόνοι το 1996).

Ο συνδυασμός μιας φυσιολογικής συγκομιδής ρυζιού indica το 1996/1997 και ενός όγκου εισαγωγών που υπερβαίνουν το έλλειμμα προμήθειας, προκάλεσε τη θέση σε παρέμβαση αυτού του τύπου ρυζιού. Η προτίμηση για τις εισαγωγές ρυζιού indica από τις ΥΧΕ εξηγείται λόγω των προτιμησιακών όρων που χορηγήθηκαν το 1991 (απεριόριστη ποσότητα και μηδενικός δασμός).

Εκτός από τα ειδικά προβλήματα που είναι γνωστά για το ρύζι indica, οι εισαγωγές από τις ΥΧΕ δημιούργησαν εμμέσως προβλήματα για το κοινοτικό ρύζι japonica, διότι ορισμένοι παραγωγοί ρυζιού indica εγκατέλειψαν την παραγωγή για να καλλιεργήσουν ρύζι japonica, το οποίο είναι ένα πλεονασματικό προϊόν και υπόκειται στις δυσχέρειες της γενικής συμφωνίας για το δασμολόγιο και το εμπόριο (ΓΣΔΕ) όσον αφορά την εξαγωγή. Αυτό συνέβαλε σε μείωση των τιμών του ρυζιού japonica και, κατά συνέπεια, στην πώληση του εν λόγω ρυζιού στην παρέμβαση με συμπληρωματικό κόστος για την Κοινότητα.

Όσον αφορά τις παραχωρήσεις που έγιναν κατά τα τρία τελευταία έτη, η πιο σημαντική αφορά το άνοιγμα από το Συμβούλιο ορισμένων δασμολογικών ποσοστώσεων κατά την εισαγωγή του ρυζιού και θραυσμάτων ρυζιού κατόπιν των διαπραγματεύσεων που πραγματοποιήθηκαν βάσει του άρθρου XXIV:6 της ΓΣΔΕ μετά από την προσχώρηση της Αυστρίας, της Φινλανδίας και της Σουηδίας στην Κοινότητα.